Хонда
Honda Motor Company (, Honda Giken Kōgyō Kabushiki Kaisha, Хонда) е японски производител на автомобили, камиони, мотоциклети и скутери. Произвежда също автомобили с висока проходимост, плавателни съдове, електрогенератори, корабни двигатели и градинарски машини.

Хонда е шестият по големина производител на автомобили в света и втори в Япония след Toyota, заемайки тази позиция през 2001 г., когато изпреварва Nissan. Също така компанията е най-големият в света производител на мотоциклети, както и на двигатели с вътрешно горене, с производство от над 14 милиона двигатели годишно.

История на „Honda Motor Co.“

Някои модели на Хонда 
 Honda Civic
 Honda Accord
 Honda Prelude
 Honda City
 Honda CR-Z
 Honda Concerto
 Honda Jazz
 Honda Integra
 Honda NSX
 Honda S2000
 Honda Stream
 Honda CR-V
 Honda HR-V

Стратегия и имидж 
Хонда излиза на американския мотоциклетен пазар през 60-те, още като малка компания. Историята на малката фирма – производител, завладяла пазар, вече окупиран от утвърдени марки, е предмет на академични спорове и поражда няколко теории, обясняващи огромния ѝ успех.

Първата теория е поставена през 1975, когато британското правителство възлага на Бостънската Консултантска Група (Boston Colsunting Group, BCG) да проучи причините за срива на британските производители на мотоциклети пред японските конкуренти. Докладът посочва, че японските производители (в това число и Хонда) продават огромно количество продукция, печелят от ефектите на разрастване на производството и изпълняват дългосрочни планове за развитие, докато британските фирми не инвестират достатъчно в развитието на бизнеса си чрез увеличаване на количеството продажби или продуктовата си гама.

Втора теория е развита през 1984 г. от Ричард Паскал (Richard Pascale) след интервю с изпълнителния директор на Хонда относно навлизането им на американския пазар. Противно на първата теория за развитие чрез минимални разходи и големи мащаби на производство, Паскал твърди, че успехът на Хонда е история на „грешни прогнози, инициатива и учене в движение“, т.е. Хонда успява благодарение на адаптивността и упоритата работа на персонала, а не на дългосрочни стратегии. Пример за това са прогнозите за завладяване на пазара на големи мотоциклети над 300 cc – персоналът харесва скутерите, с които се придвижват из базата си в Сан Франциско, и Хонда изоставят тази идея, за да пробият със Supercub.

Най-новото обяснение за успеха на Хонда е на Г. Хамел и К.К. Пралад (Gary Hamel и C.K. Prahalad) от 1987 г. Двамата създават теорията за ключовите предимства на фирмата, като ползват Хонда за модел. Те обясняват как Хонда се възползват в максимална степен от фокуса си в производството на двигатели и задържането им като световен лидер в областта.

Като цяло, навлизането на Хонда в американския пазар на мотоциклети се преподава като пример в много университети по света.

Следващият бурен успех на Хонда на американския пазар е при пикапите. 2006 донесе на фирмата редкия дубъл от награди на списанието Motor Trend с първия си модел Ridgeline, спечелил наградата Truck of the Year и подкрепен от поредното поколение на Civic, който стана Car of the Year.

Иновации 
Хонда има традиция да изпреварва конкурентите си с новости в моторната индустрия. Фирмата произвежда първия ДВГ, който покрива американската наредба Clean Air Act от 1970 г. (CVCC от 1975), първите луксозни японски кола (Legend от 1987) и мотоциклет (Goldwing от 2006, оборудван дори с въздушна възглавница) и първия пикап с независимо окачване на задните колела (Ridgeline от 2006). Ridgeline прави и повторен опит за популяризирането на самоносещите каросерии при пикапите (след Subaru Brat, Volkswagen Rabbit pick-up и Dodge Rampage/Plymouth Scamp). 
Фирмата популяризира и системата VTEC за променливо газоразпределение в серийните автомобили.

Хонда използва авангардни технологии и дизайн и в самолетостроенето с първия си самолет HA-420 HondaJet.

Проектът Хонда АСИМО е първият действащ робот, който може да ходи, танцува или води хора.

Маркетинг 
Мотото на фирмата е „Силата на мечтите“ („The Power of Dreams“), но основателят на компанията приживе смяташе, че добрите продукти се продават сами и без реклама. Затова повечето реклами на Хонда са предназначени единствено за британския пазар и добиват популярност извън Обединеното Кралство единствено чрез интернет. Компанията поддържа традиция на нетрадиционни реклами, съответстващи на темповете им на развитие на нови продукти и технологии.

През 2003 г. Хонда пуска рекламата със зъбното колело (The Cog Advertisement) в Кралството и по интернет. За тази реклама инженерите от Хонда ползват частите на един от шестте прототипа на новия Accord, за да построят невероятна система от механизми – рекламата започва с търкалящо се зъбно колело, което задейства сложната система, за да задвижи колата на фона на репликата „Не е ли прекрасно когато нещата просто... работят?“ („Isn't it nice when things just... work?“). Авторите на рекламата изтъкват факта, че не са ползвали компютърна анимация или монтажи и всичко е заснето в един кадър (всъщност два) и 606 дубъла.

През 2004 г. фирмата рекламира новия си дизелов двигател с рекламата „Hate Something“ – закачливо анимационно филмче, което показва усилията на Хонда при разработката на първия си (и изключително успешен) common rail дизелов двигател.

През 2005 г. фирмата излиза с двуминутен клип „The Impossible Dream“, в който героят управлява редица класически превозни средства с марката Хонда – моторите Z50J и Goldwing, автомобилите S2000 и NSX-R, моторна лодка, коли от Формула 1 и дори балон с горещ въздух на фона на песента The Impossible Dream (The Quest) от мюзикъла Човекът от ла Манча.

През 2006 г. Хонда представя осмото поколение на Civic с ТВ реклама, в която хор от 60 души имитират звуци от автомобила при различни условия.

Друга серия от реклами използва богатата история на фирмата в моторните спортове. Хонда може да се похвали със 72 победи във Формула 1, но според критици победите са извоювани от автомобили, конструирани от Lotus, Williams F1 и McLaren F1. Въпреки това от отбора на McLaren F1 твърдят, че Хонда са участвали активно в разработването на шаситата. Самият Айртон Сена (Ayrton Senna) често изтъкваше ролята, която Хонда са изиграли за трите му шампионски титли и почитта си към основателя на фирмата и президента ѝ.

Другата реклама за 2006 г. представя хуманоида ASIMO, който с движения, учудващо наподобяващи човешките, разглежда музейна експозиция, изкачвайки се нагоре като символ на прогрес. Продължение на рекламата е кампанията Hondamentalism от 2007 г. Hondamentalism е философията на инженерите, която ги кара да изстикат максимума от двигател. На сайта на фирмата всеки посетител може да провери колко от качествата на хондаменталист му прилягат.

През 2007 г. Хонда пропагандират и мисълта за околната среда. Различни реклами на фирмата представят ниските емисии на новите им поколения автомобили, а на колите, с които участват във Формула 1 е поставена снимка на Земята, без каквито и да са рекламни надписи. Картината е съставена от миниатюрни надписи на имената на любителите на марката в различни цветове. Всеки може да посети www.myearthdream.com и да обещае да положи старание за опазване на околната среда, в замяна на което името му присъства на състезателната кола за сезон 2007.

Вижте също 
 Honda Racing F1
 Соичиро Хонда
 Acura

 
Производители на двигатели във Формула 1
Производители на камиони
Производители на мотоциклети
Японски мотоциклети
Марки мотоциклети
Основани в Япония през 1948 година